《郁松赠陶思齐任通波驿长》
元代·许谦

郁郁乔松，在彼中林。斲之砻之，以榱以楹。我材既良，胡宁靡成。

日居月诸，亦迭而逝。谋犹孔臧，庶拔斯萃。奋然于怀，耿耿寤寐。

泛彼柏舟，集于西流。征夫遑遑，予取予求。尔言毋暴，我心则休。

遥遥道途，跬步斯举。悠悠天衢，始振其羽。聿其问津，云汉之渚。

作者简介：（1270—1337）金华人，字益之，号白云山人。幼孤，力学。从金履祥学，尽得其奥。教授乡里，不应辟举。居东阳八华山，学者争往从之。四方之士，以不及门为耻。或访以典礼政事，闻者无不厌服。卒谥文懿。有《读书传丛说》、《诗名物钞》、《白云集》等。